מורן אהרוני

מורן אהרוני (נולדה ב-1 בדצמבר 1983) היא זמרת-יוצרת ישראלית. התפרסמה בעקבות השתתפותה בעונה הרביעית של תוכנית הטלוויזיה "כוכב נולד". כעבור 14 שנים השתתפה בתוכנית "הכוכב הבא לאירוויזיון 2020", והודחה בחצי הגמר. חמש שנים לאחר מכן, השתתפה מורן ביחד עם להקת רד בנד בתוכנית הכוכב הבא לאירוויזיון 2025, והם העפילו לגמר וסיימו במקום השלישי.

 ביוגרפיה 
אהרוני נולדה ברחובות. בילדותה המוקדמת התגוררה עם משפחתה באזור מזכרת בתיה ובמושבים הסמוכים, במועצה האזורית גזר. כשהייתה בת 5 עברה עם משפחתה להתגורר בבת ים. למדה בבית הספר התיכון אורט רמת יוסף.

בילדותה היא התנסתה בשירה במסגרות שונות, ומציינת כי גדלה בבית מוזיקלי: "מאז שאני זוכרת את עצמי, בבית שלי הייתה מוזיקה והיה הומור. מגיל מאוד מוקדם הייתי שומעת בליל של זמרים ישראלים, חלקם ים תיכוניים לצד "נוער שוליים" ו"פנצ'ר", עד למחזות זמר כמו "שיער" ו"פנטום". אני גם קצת מרגישה כמו הבליל הזה".

בשירותה הצבאי בצה"ל הייתה בלהקות צבאיות שונות בחיל החינוך. לאחר סיום שירותה הצבאי עברה להתגורר בתל אביב.

 קריירה מוזיקלית 
במהלך שנת 2004 יצא לאור האלבום "ילדים גדולים" של אבי מסיקה, בו לקחה אהרוני חלק בשירים "פינוקיו" (לצד שורטי) ו"הבית של פיסטוק" (לצד דנידין ומסיקה).

בשנת 2006, אהרוני השתתפה בעונה הרביעית של "כוכב נולד", שם בלטה אהרוני בעיקר בזכות המנעד הקולי המרווח שלה. ביצועיה במסגרת התוכנית לשירים "ואולי" של עברי לידר ול"ניצחת איתי הכל" של עמיר בניון זכו להצלחה, והיא הוגדרה כאחת המתמודדות המובילות בתוכנית.

בשנת 2008 החלה ללמוד בבית הספר למוזיקה "רימון", שם למדה הלחנה, פיתוח שמיעה, הפקה מוזיקלית ועוד.

 האלבום הראשון 
ב-28 בינואר 2013 הוציאה את אלבום הבכורה הנושא את שמה (מורן אהרוני), שהיוצר המרכזי בו (מילים ולחנים) הוא עמיר בניון. אהרוני עבדה על האלבום כארבע שנים עם המפיקים ליאור שושן ואודי תורג'מן. האלבום כלל 13 שירים שאת חלקם הוציאה אהרוני בשנים שלפני יציאת האלבום, כמו "לבד", "תאמיני בעצמך", ו"רכבת", שאת שלושתם יצר עמיר בניון, "רגע בשטח" שכתב והלחין אוהד בר ואת "לשמוע על כאב", שכתב נעם רותם והלחין אסף אמדורסקי ועוד.

לשיר "תאמיני בעצמך" (מילים: משה קלוגהפט, לחן עמיר בניון) הופק קליפ בו מופיעות נשים הנגמלות משימוש בסמים לצורך גיוס תרומות באינטרנט עבור מרכז גמילה הממוקם בסמוך לקיבוץ צרעה. השיר פונה לנשים ונערות לטובת עידוד הגמילה מסמים. במהלך העבודה על הקליפ הגיעה אהרוני למרכז הגמילה ונפגשה עם בנות שעוברות במקום טיפול גמילה מסמים שסיפרו לה שחשו כאילו השיר נכתב עליהן באופן אישי. אהרוני סיפרה בביקור שבצעירותה היא חוותה טרגדיה קשה כשחבר קרוב שלה נפטר כתוצאה משימוש בסמים, וכי בן משפחתה יוצא ונכנס למעגל הסם לסירוגין במשך שנים.

לאחר האלבום הראשון
בשנת 2019, השתתפה בתוכנית "הכוכב הבא לאירוויזיון", והודחה בשלב חצי הגמר. באחד מן הפרקים זכתה לתשבחות רבות כאשר ביצעה את השיר "Stone Cold" של דמי לובאטו בין היתר אמר השופט אסף אמדורסקי: "כשאהיה גדול אני רוצה לשיר כמוך". בפרק לפני גמר העונה זכתה אהרוני בשידור חי בפרס מהפקת חברת ההפקות "טדי הפקות", בהפקת סינגל וקליפ מטעם החברה עצמה. ב-7 במאי 2020 יצא הסינגל, "לבד באיטליה". ב-28 בפברואר 2021 הוציאה את הסינגל "ממה את פוחדת" עם עילי בוטנר. ב-4 באפריל 2022 הוציאה את הסינגל "אהבה אסורה" עם עמיחי הלל. ב-23 ביולי 2023 הוציאה את הסינגל "רציתי קצת יותר".

מנובמבר 2024 השתתפה בעונה ה-11 של תוכנית המציאות "הכוכב הבא" במטרה לייצג את ישראל באירוויזיון 2025, יחד עם להקת רד בנד וסיימו במקום השלישי.

ב-19 בנובמבר 2025 הוציאה את הסינגל "עד המדבר".

חיים אישיים
אהרוני אם לבת. מתגוררת במושב סתריה.

דיסקוגרפיה
אלבומי אולפן
 2013: "מורן אהרוני"

 סינגלים 
 1997: "אם רק תגידי" (עם אורי פיינמן)
 2004: ״פינוקיו״ (עם שורטי)
 2018: "נעימת הנשמה" (עם עמיר בניון)
 2020: "לבד באיטליה"
 2021: "ממה את פוחדת" (עם עילי בוטנר)
 2022: "אהבה אסורה" (עם עמיחי הלל)
 2023: "רציתי קצת יותר"
 2025: "עד המדבר"

 קישורים חיצוניים 


 המלצה על האלבום הראשון של מורן אהרוני והשמעה, יוסי חרסונסקי


 מורן אהרוני מתארחת בתוכניתה של עדי ששון, רדיו דרום



 הערות שוליים 

קטגוריה:זמרות-יוצרות ישראליות
קטגוריה:זמרים-יוצרים ישראלים
קטגוריה:מתחרות כוכב נולד
קטגוריה:מתמודדות הכוכב הבא
קטגוריה:תל אביב-יפו: אישים
קטגוריה:חברות להקת חיל החינוך
קטגוריה:חברי להקת חיל החינוך
קטגוריה:בוגרות רימון בית ספר למוסיקה
קטגוריה:בוגרי רימון בית ספר למוסיקה
קטגוריה:סתריה: אישים
קטגוריה:ישראליות שנולדו ב-1983
קטגוריה:ישראלים שנולדו ב-1983